Komisijos direktyva 2002/79/EB
2002 m. spalio 2 d.
iš dalies keičianti Tarybos direktyvų 76/895/EEB, 86/362/EEB, 86/363/EEB ir 90/642/EEB dėl didžiausių pesticidų likučių koncentracijų atitinkamai grūduose, gyvūninės kilmės maisto produktuose ir tam tikruose augalinės kilmės produktuose, įskaitant vaisius ir daržoves, bei ant jų nustatymo priedus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. lapkričio 23 d. Tarybos direktyvą 76/895/EEB dėl didžiausių pesticidų likučių koncentracijų vaisiuose bei daržovėse ir ant jų nustatymo [1] su paskutiniais pakeitimais, padarytais Direktyva 2002/71/EB [2], ypač į jos 5 straipsnį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų likučių grūduose ir ant jų didžiausių koncentracijų nustatymo [3] su paskutiniais pakeitimais, padarytais Komisijos direktyva 2002/76/EB [4], ypač į jos 10 straipsnį,
atsižvelgdama į 1986 m. liepos 24 d. Tarybos direktyvą 86/363/EEB dėl didžiausių pesticidų likučių koncentracijų gyvūninės kilmės maisto produktuose ir ant jų nustatymo [5] su paskutiniais pakeitimais, padarytais Direktyva 2002/71/EB, ypač į jos 10 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės maisto produktuose, įskaitant vaisius ir daržoves, ir ant jų nustatymo [6] su paskutiniais pakeitimais, padarytais Direktyva 2002/76/EB, ypač į jos 7 straipsnį,
kadangi:
(1) Direktyvų 76/895/EEB, 86/362/EEB, 86/363/EEB ir 90/642/EEB priedus sudaro pesticidų likučių ir jų didžiausios koncentracijos verčių sąrašai.
(2) Iš naujo apsvarsčius turimus duomenis, buvo nustatyta, kad pakanka informacijos kai kurių pesticidų, būtent, abamektino, azociklotino, bioresmetrino, bifentrino, bitertanolio, brompropilato, klofentezino, ciromazino, ciheksatino, fenpropimorfo, flucitrinato, heksakonazolio, metakrifoso, miklobutanilo, penkonazolo, prochlorazo, profenofoso, resmetrino, tridemorfo, triadimefono ir triadimenolio likučių didžiausios koncentracijos vertėms nustatyti.
(3) Pesticidų likučiai gyvūninės kilmės maisto produktuose gali atsirasti dėl žemės ūkio technologijų. Būtina atsižvelgti į atitinkamus duomenis apie leidžiamus pesticidų naudojimo atvejus ir į kontroliuojamų bandymų bei gyvūnų pašarų tyrimų duomenis.
(4) Turima informacija yra iš naujo apsvarstyta. Didelei daliai pesticidų ir žemės ūkio produktų derinių duomenų pakanka, kad būtų galima apskaičiuoti didžiausią likučio koncentraciją, kuriai esant atitinkamo pesticido likučiai galėtų būti laikomi saugūs žmonių sveikatai. Jei ši koncentracija yra didesnė už apatinę analizinio nustatymo ribą, tikslinga būtų nustatyti didžiausios koncentracijos vertę, atitinkančią apskaičiuotąją vertę. Kai kuriems deriniams informacijos nepakanka, todėl tikslinga nustatyti didžiausios likučių koncentracijos vertes, atitinkančias apatinę analizinio nustatymo ribą. Apie likusias pozicijas informacijos pakanka, tačiau ji rodo, kad, nustačius didžiausią likučių koncentraciją didesnę už apatinę analizinio nustatymo ribą, vartotojas galėtų gauti nepriimtiną staigią arba chronišką likučių dozę. Tokiais atvejais reikėtų nustatyti didžiausios likučio koncentracijos vertes, atitinkančias apatinę analizinio nustatymo ribą.
(5) Vartotojų veikimas per visą gyvenimą ir staigus poveikis šiais pesticidais per maisto produktus, kuriuose gali būti šių pesticidų likučių, yra įvertintas ir pateiktas skaičiais pagal metodikas ir nusistovėjusią praktiką, taikomą Europos bendrijoje, atsižvelgiant į Pasaulio sveikatos organizacijos paskelbtas rekomendacijas [7]. Abamektino, atsirandančio dėl veterinarijos vaistų, turinčių tos pačios cheminės medžiagos, naudojimo gydant maisto produktams gaminti skirtų gyvūnų rūšis, didžiausios koncentracijos vertės yra nustatytos pagal Tarybos reglamentą (EEB) Nr. 2377/90 [8] su paskutiniais pakeitimais, padarytais Komisijos reglamentu (EB) Nr. 1752/2002 [9] (Komisijos reglamentas (EB) Nr. 3425/93 [10]). Buvo atsižvelgta į šiuos naudojimo atvejus ir į Veterinarijos vaistų komiteto rekomenduojamos paros normos, kuria yra pagrįstos šios didžiausios likučių koncentracijos vertės, įvertinimą. Padaryta išvada, kad šioje direktyvoje pasiūlytos didžiausios likučių koncentracijos vertės neleidžia viršyti rekomenduojamos paros normos arba nedaro ūmaus toksinio poveikio.
(6) Siekiant užtikrinti, kad vartotojas būtų tinkamai apsaugotas nuo likučių produktuose ir ant produktų, kuriems leidimas nebuvo išduotas, poveikio, visiems tokiems produktams, kuriems taikomos Direktyvos 86/362/EEB, 86/363/EEB ir 90/642/EEB, protinga būtų nustatyti didžiausios likučių koncentracijos vertes, atitinkančias apatinę analizinio nustatymo ribą.
(7) Dėl šios priežasties Direktyvų 86/362/EEB, 86/363/EEB ir 90/642/EEB priedai turėtų būti iš dalies keičiami.
(8) Su Bendrijos prekybos partneriais per Pasaulio prekybos organizaciją vyko konsultacijos dėl likučių koncentracijos verčių, nustatytų šioje direktyvoje, ir yra atsižvelgta į jų pastabas apie šias koncentracijos vertes.
(9) Buvo atsižvelgta į Augalų mokslinio komiteto pareikštas nuomones, ypač į patarimus ir rekomendacijas dėl augalų apsaugos priemonėmis apdorotų maistinių kultūrų vartotojų apsaugos [11].
(10) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/895/EEB II priedo įrašas "brompropilatas" išbraukiamas.
2 straipsnis
Į Direktyvos 86/362/EEB II priedo A dalį įrašomos šios direktyvos I priede išvardytų pesticidų: abamektino, azociklotino ir ciheksatino, bifentrino, bitertanolio, brompropilato, klofentezino, ciromazino, fenpropimorfo, flucitrinato, heksakonazolio, metakrifoso, miklobutanilo, penkonazolo, prochlorazo, profenofoso, resmetrino ir bioresmetrino, tridemorfo, triadimefono ir triadimenolio likučių didžiausios koncentracijos vertės.
3 straipsnis
Direktyvos 86/363/EEB II priedas iš dalies pakeičiamas taip:
a) į A dalį įrašomos šios direktyvos II priede išvardytų pesticidų: abamektino, bifentrino, bitertanolio, brompropilato, ciromazino, flucitrinato, metakrifoso, penkonazolo, prochlorazo, profenofoso, resmetrino ir bioresmetrino, tridemorfo, triadimefono ir triadimenolio likučių didžiausios koncentracijos vertės;
b) į B dalį įrašomos šios direktyvos III priede išvardytų pesticidų: azociklotino ir ciheksatino, fenpropimorfo, klofentezino ir miklobutanilo likučių didžiausios koncentracijos vertės.
4 straipsnis
Direktyvos 90/642/EEB II priedas iš dalies pakeičiamas taip:
a) įrašomos šios direktyvos IV priede išvardytų pesticidų: abamektino, azociklotino ir ciheksatino, bifentrino, bitertanolio, brompropilato, klofentezino, ciromazino, fenpropimorfo, flucitrinato, heksakonazolio, metakrifoso, miklobutanilo, penkonazolo, prochlorazo, profenofoso, resmetrino ir bioresmetrino, tridemorfo, triadimefono ir triadimenolio likučių didžiausios koncentracijos vertės;
b) pesticido etiono didžiausios likučio koncentracijos arbatoje vertė keičiama 3 mg/kg.
5 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2002 m. gruodžio 31 d., įgyvendina šios direktyvos 4 straipsnio b punkto nuostatas. Apie tai jos nedelsdamos praneša Komisijai.
Jos šias nuostatas taiko nuo 2003 m. sausio 1 d.
2. Valstybės narės priima įstatymus ir kitus teisės aktus, kurie įsigalioję iki 2003 m. gegužės 31d., įgyvendina šios direktyvos 1, 2, 3 straipsnius ir 4 straipsnio a punkto nuostatas. Apie tai jos nedelsdamos praneša Komisijai.
Jos šias nuostatas taiko nuo 2003 m. rugpjūčio 1 d.
3. Valstybės narės, tvirtindamos straipsnio 1 ir 2 dalyse numatytas priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
6 straipsnis
Ši direktyva įsigalioja septintą dieną po jos paskelbimo Europos Bendrijų oficialiajame leidinyje.
7 straipsnis
Ši direktyva skirta valstybėms narėms.
Priimta Briuselyje, 2002 m. spalio 2 d.